PEKING/FRANKFURT. Čínske spoločnosti investovali do akvizícií v zahraničí v 1. polroku tohto roka 23,9 miliardy USD (19,20 miliardy eur), čo znamená trojnásobný rast v porovnaní so 7,9 miliardy USD za rovnaké obdobie minulého roka.
Informovali o tom dnes v správe analytici združení v China Business Group patriacej audítorskej a poradenskej spoločnosti PricewaterhouseCoopers.
Podľa nich v súčasnosti veľmi dobrú kúpu predstavujú firmy v západných krajinách, a to najmä v energetickom a ťažobnom sektore. Do tých investovali Číňania v prvých šiestich mesiacoch roka až 70 % zo spomínaného balíka.
"Pokračujúce ekonomické problémy v Európe a USA znížili cenu surovín, čo znamenalo aj pokles trhovej hodnoty firiem v niektorých priemyselných sektoroch," uviedol šéf China Business Group Jens-Peter Otto. "Pre čínskych investorov však tento vývoj vytvoril priestor na dobrý obchod," dodal.
Naopak, zahraničné spoločnosti investovali do čínskych firiem iba 4,1 miliardy USD. To je takmer o 50 % menej než za prvých šesť mesiacov 2011.
Aj fúzie a akvizície v rámci Číny klesli, najmä v dôsledku spomaľovania tempa rastu ekonomiky. Celkovo sa na území Číny zrealizovalo v 1. polroku 1340 transakcií v hodnote 45,6 miliardy USD, zatiaľ čo v rovnakom období 2011 to bolo 1837 transakcií za 62 miliárd USD.
Informovala o tom agentúra DPA.